b'\n_START_ARTICLE_\nDaniel Fran\xc3\xa7ois Esprit Auber\n_START_SECTION_\n\xc5\xbdivljenje\n_START_PARAGRAPH_\nDanielov o\xc4\x8de je bil trgovec z umetninami, zato je tudi sina dolo\xc4\x8dil za ta poklic. V za\xc4\x8detku se je mladi Auber ukvarjal z glasbo zgolj ljubiteljsko, a je \xc5\xbee zlagal romance in operete, ki so bile sprejete s pohvalo. Po teh prvih uspehih se je posvetil izklju\xc4\x8dno glasbi. \xc5\xa0tudiral je na pari\xc5\xa1kem konservatoriju pri mojstru Cherubiniju. Po kon\xc4\x8danem \xc5\xa1tudiju je zlo\xc5\xbeil ma\xc5\xa1o, iz katere je pozneje vzel nekatere odlomke, ki jih je vklju\xc4\x8dil v svojo najbolj znano opero\xc2\xa0\xc2\xbbNema iz Porticija\xc2\xab. Velikega pomena so bili za Auberja stiki s knji\xc5\xbeevnikom Eugenom Scribejem, ki se je znal prilagoditi skladateljevemu izraznemu na\xc4\x8dinu. Najve\xc4\x8dji uspeh sta tako dosegla s prej omenjeno opero\xc2\xa0\xc2\xbbNema iz Porticija\xc2\xab\xc2\xa0(1828). Z njo je bil skladatelj uvr\xc5\xa1\xc4\x8den na \xc4\x8delo nove smeri francoske ve\xc2\xadlike opere, saj je opustil lahkotni \xc5\xbeanr in je na\xc2\xadpisal delo revolucionarno-politi\xc4\x8dne vsebine z dobro glasbo, ki posre\xc4\x8deno ilustrira vse situacije. V Ljubljani je bila premiera opere 19. februarja 1831. Tudi njegova naslednja opera\xc2\xa0\xc2\xbbFra Diavolo\xc2\xab\xc2\xa0(1829) je postala kmalu ljubljenec ob\xc4\x8dinstva._NEWLINE_Auber je dosegel v \xc5\xbeivljenju visoke \xc4\x8dasti. Bil je vitez \xc4\x8dastne legije in \xc4\x8dlan akademije lepih umetnosti. Leta 1842 je postal ravnatelj pari\xc5\xa1kega konservatorija. Pet let pozneje je postal vodja \xc4\x8dastne legije in dobil naslov cesarskega dvornega kapelnika. Umrl je eno leto potem, ko je od\xc2\xadstopil kot ravnatelj konservatorija.'